– থিয়োসফিস্ট। ভূতচর্চা বললে বোধহয় ভালো হয়। কিন্তু শুধুই ভূতচর্চা নয়। পরলোক, প্যারাসাইকো যতরকম উদ্ভট বিষয় এদের চর্চার বিষয় ছিল। নাইনটিন্থ সেঞ্চুরির শেষদিক থেকেই এদের বেশ রমরমা ছিল। কলকাতায় বোধহয় এখনো থিয়োসফিস্ট সোসাইটি আছে, কলেজ স্ট্রিটের দিকে! সে-সময় যদিও থিয়োসফিস্টরা শুধুমাত্র উদ্ভট শাস্ত্রেই নিজেদের আটকে রাখেনি। ভারতের স্বাধীনতা আন্দোলনও এক থিয়োসফিস্টের হাত দিয়ে শুরু – তিনি আলান অক্টাভিয়ান হিউম, ভারতের জাতীয় কংগ্রেসের প্রতিষ্ঠাতা। হিউম ছিলেন একজন অবসরপ্রাপ্ত সিভিল সার্ভেন্ট, ডাকসাইটে অরনিথোলজিস্ট, ইনফ্যাক্ট তার হাত দিয়েই ভারতে পক্ষীচর্চার শুরু। হিউম দাবি করেন, তার রহস্যময় ও তিববতবাসী গুরু মহাত্মার কথা শুনেই তিনি কংগ্রেসের প্রথম অধিবেশন ডাকার পরিকল্পনা নেন। এই গল্পটা বরং আরেকদিন। আপাতত শোনো, এই থিয়োসফির আরেক পুরোধা হলেন কর্নেল অলকট। তিনি যদিও জাতীয় রাজনীতিতে মাথা ঘামাননি। জর্জ দ্য স্যাভিওরের যাত্রী রাখহরি ঘোষাল কর্নেল অলকটের অনুগামী, যদিও বিষয়টি নিঃসন্দেহে সন্দেহজনক। আমি স্পেশাল ব্রাঞ্চে সে-সময় থাকলে রাখহরি ঘোষালের ফ্যামিলিকেই ট্রেস করার চেষ্টা করতাম। সৌভিক মোবাইল ফোনটা কানাইয়ের দিকে এগিয়ে দিলো। অ্যালান হিউমের উইকিপিডিয়া পেজ। দাড়িওয়ালা, সম্ভ্রান্ত ও বয়স্ক ব্রিটিশ। সৌভিক বলল, এই যদি থিয়োসফিস্টদের চেহারা হয় তাহলে আমি নিশ্চিত, রাখহরি ঘোষালই কালপ্রিট। কোনো স্বদেশি ছোকরা নিশ্চয়ই দাঁড়ি বাগিয়ে জর্জে থিয়োসফিস্ট সেজে উঠেছিল। আর কংগ্রেসের সঙ্গে থিয়োসফিস্টদের তলে তলে যোগ থাকলে পরিচয়পত্র, প্রাসঙ্গিক কাগজপত্র আর থিয়োসফির বইপত্তর জোগাড় করাটা কোনো ব্যাপারই নয়।